Ma en dogter tydens huisroof vermoor(Argieffoto: Nico Strydom) Die liggame van ŉ 68-jarige ma en haar 34-jarige dogter is Saterdag in hul huis in die Hebron-gemeenskap naby Ga-Rankuwa, net buite Pretoria-Noord, aangetref. Die twee is glo tydens ŉ huisrooftog vermoor. Volgens lt.genl. Sello Kwena, provinsiale polisiekommissaris van Noordwes, het die oorlede ma se ander dogter (29) omstreeks 17:00 by die huis aangekom en besef die kombuisdeur en -veiligheidshek is gebreek. “Toe die dogter in die huis ingaan, het sy haar ma se lewelose liggaam in ŉ plas bloed in die eetkamer sien lê,” vertel Kwena. Die polisie is na die toneel ontbied. Hulle het die liggaam van ŉ 34-jarige vrou, die 68-jarige slagoffer se ander dogter, in die bad aangetref. Haar voete en hande was vasgebind. Paramedici het die oorledenes op die toneel dood verklaar. Ná verdere ondersoek het dit aan die lig gekom dat ŉ plasmatelevisie, DVD-speler en die slagoffers se selfone ter waarde van R25 000 klaarblyklik gesteel is. Die polisie ondersoek tans die saak. Nog niemand is in dié stadium in hegtenis geneem nie. Kwena het sy hartseer en afgryse oor die voorval uitgespreek. “Ons sal seker maak die skuldiges word vasgetrek en in hegtenis geneem. Ons doen ŉ beroep op mense om kalm te bly en nie die reg in eie hande te neem nie. Ons versoek almal se volle samewerking met die ondersoek.” Lede van die gemeenskap met moontlike inligting wat tot die inhegtenisneming van die verdagte(s) kan lei, kan die ondersoekbeampte, kapt. Johannes Malebati, by 083 361 5457 of Stop Misdaad by 08600 10111 bel.